แอสเซทพลัสมั่นใจโปรตุเกสส่งกองทุนจ่าย3.00%
บลจ.แอสเซท พลัส มั่นใจโปรตุเกส คลอดกองทุนลุยพันธบัตรอายุ 5&nbsp; เดือน คาดผลตอบแทน 3.00% ต่อปี
15 มี.ค. 2554

บลจ.แอสเซท พลัส มั่นใจโปรตุเกส คลอดกองทุนลุยพันธบัตรอายุ 5  เดือน คาดผลตอบแทน 3.00% ต่อปี
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ภาพรวมเศรษฐกิจของประเทศโปรตุเกสปรับตัวดีขึ้นจากภาคการส่งออกสินค้าการเกษตรกรรมซึ่งเป็นธุรกิจหลักของประเทศเติบโตขึ้น  ประกอบกับแนวโน้มอัตราการว่างงานอยู่ในระดับคงเดิมที่ 9% ซึ่งถือว่าอยู่ในระดับที่ไม่สูงนักหากเปรียบเทียบกับประเทศอื่นๆ ในยุโรป เช่น เยอรมนี ฝรั่งเศส สเปนและอิตาลี  โดยปัจจุบันพันธบัตรรัฐบาลโปรตุเกสยังคงได้รับความสนใจจากนักลงทุนอยู่ ตั้งแต่ต้นปีรัฐบาลสามารถระดมเงินจากการขายพันธบัตรได้ตามที่คาดหมายไว้ 
ทั้งนี้ ปริมาณเงินที่ระดมได้จากการขายพันธบัตรตั้งแต่ปีที่แล้วจนถึงปัจจุบันยังคงมากเพียงพอที่ส่งผลให้ฐานะคงคลังของรัฐบาลโปรตุเกสยังอยู่ในระดับที่ดี โดยในปี 2554 รัฐบาลโปรตุเกสจะยังคงดำเนินนโยบายงบประมาณขาดดุล ในระดับสูงที่ 6.8% ของจีดีพี แต่ยังคงต่ำกว่าที่คาดการณ์ไว้ที่  7-8% และคาดว่าจะลดเหลือ 4-5% ในปี 2555
"ประชาชนอาจมีความกังวลต่อปริมาณหนี้สาธารณะของโปรตุเกสที่อยู่ที่ 80-90% ของจีดีพีโดยรวม และยังคงทรงตัวอยู่ในระดับนี้จนถึงปี 2555 แม้จะอยู่ในระดับสูงแต่ยังอยู่ในระดับที่ใกล้เคียงกับประเทศอื่นในแถบยุโรป ซึ่งอาจส่งผลกดดันต่อบรรยากาศการลงทุนในโปรตุเกสอยู่บ้าง แต่เนื่องจากกลุ่มธนาคารในโปรตุเกสถือเป็นธุรกิจขนาดเล็ก เมื่อเปรียบเทียบกับธุรกิจหลักของประเทศคือ กลุ่มธุรกิจเกษตรกรรม และเป็นธนาคารที่ไม่มีภาระหนี้สินด้านอสังหาริมทรัพย์ ส่งผลให้รัฐบาลมีภาระในการอุดหนุนเงินเพื่อช่วยเหลือธนาคารค่อนข้างน้อยเมื่อเทียบกับประเทศอื่นๆ ในยุโรป นอกจากนี้ โปรตุเกสยังคงมีวงเงินช่วยเหลือสำรองฉุกเฉิน (European Financial Stability Facility-EFSF)ที่ยังไม่ได้เบิกใช้ในปริมาณสูง ทั้งนี้ จากมุมมองของประธานเจ้าหน้าที่บริหารของ EFSF ยังเห็นว่าประเทศโปรตุเกสยังไม่มีความจำเป็นที่จะต้องได้รับความช่วยเหลือจากกองทุนเงินสำรองฉุกเฉินของ EFSF เนื่องจากรัฐบาลยังคงดำเนินนโยบายเศรษฐกิจในประเทศที่รัดกุม 
อย่างไรก็ดี ในช่วงปลายเดือนนี้ นักลงทุนยังคงต้องติดตามผลการประชุมใหญ่สมัยวิสามัญถึงการกำหนดมาตรการและดำเนินนโยบายทางเศรษฐกิจของประเทศที่ใช้วงเงินจากกองทุนเงินสำรองฉุกเฉินมูลค่า 440,000 ล้านยูโร ของ EFSF และ แผนการดำเนินงานหลังจากระยะเวลาการจัดตั้งกองทุนเงินสำรองฉุกเฉินสิ้นสุดลงในเดือน มิถุนายน 2556 ทั้งนี้ หากที่ประชุมมีการตั้งวงเงินสำรองฉุกเฉินให้กับโปรตุเกสเพิ่มเติมจะส่งผลให้รัฐบาลโปรตุเกสจะมีสภาพคล่องทางการเงินดียิ่งขึ้น จากการที่รัฐบาลยังไม่เคยมีการเบิกใช้เงินสำรองดังกล่าว
นายวิน กล่าวว่า ในด้านของการลงทุนมองว่าอัตราผลตอบแทนจากการลงทุนในพันธบัตรโปรตุเกสยังสามารถให้ผลตอบแทนในระดับที่น่าลงทุนเมื่อเปรียบเทียบกับระดับความเสี่ยง ดังนั้น ในส่วนของกองทุนตราสารหนี้ต่างประเทศ บริษัทเสนอการลงทุนในพันธบัตรรัฐบาลโปรตุเกสในระยะเวลาสั้น ๆ ที่ให้ผลตอบแทนสูงกว่าการลงทุนในประเทศและไม่เสียโอกาสการลงทุนในระหว่างรอการทยอยปรับตัวขึ้นของอัตราดอกเบี้ยในประเทศ โดยในวันที่ 17 มี.ค.2554 กองทุนเปิดแอ็คทีฟเอฟไอเอฟ 2 (ACFIF2) ซึ่งเป็นกองทุนตราสารหนี้ต่างประเทศ ที่เปิดเสนอขายเป็นรอบระยะเวลา โดยในรอบการลงทุนรอบใหม่ กองทุนจะพิจารณาลงทุนในพันธบัตรรัฐบาลโปรตุเกส 100% อายุประมาณ 5 เดือน คาดว่าสามารถให้ผลตอบแทนหลังหักค่าใช้จ่ายได้ที่ระดับ 3.00% ต่อปี